Tayo

Tayo er et kreolspråk basert på fransk. Det tales i Saint-Louis-området i kommunen Le Mont-Dore sør på Ny-Caledonia. I tillegg til fransk, har kaledonske språk, særlig nyelâyu, caawàc, cèmuhî, drubéa og numèè, bidratt til ordforrådet i tayo.
 
Språket utviklet seg blant kanaker som talte gjensidig uforståelige språk i og omkring en landsby etablert av katolske misjonærer i oktober 1855. Maristene hadde skole, drev landbruk og annen næringsvirksomhet i landsbyen, som tiltrakk seg kanaker omvendt til kristendommen, så vel som andre. På 1860-tallet kom det indiere fra Réunion for å arbeide på sukkerplantasjer i området og i 1868 ble en straffeleir etablert. Kontakten mellom forskjellige grupper og språk resulterte omkring 1920 i framveksten av et kreolspråk, først kalt patois, senere tayo.
 
Folketellingen i 2009 fant 904 personer som benyttet tayo i kommunen Le Mont-Dore.

Referanser

Språk på Ny-Caledonia
Pidgin- og kreolspråk